આ બાજુ કસ્તુરચંદ શેઠ અને કંચનબહેને છોકરીને જોઈ. અકળાયેલી હોય એવી છોકરીને પૂછ્યું, ક્યાં જવું છે. કંઈ જવાબ આપી ન શકી. પછી દીકરી, તારું નામ શું? તો કહે રુચિ. બસ આગળ ગામનું નામ કે કંઈ આપી ન શકે. કસ્તુરચંદ શેઠ અને કંચનબહેને છોકરીને પોતાની સાથે રાખી. ખાવા-પીવાનું ઊંચા પ્રકારનું આપે. દિવસો અને વર્ષો વીતતાં જાય છે. ભણવામાં રુચિ નાનપણથી હોશિયાર. જોતજોતાંમાં એમએ, એમફિલ થઈ ગઈ. એટલી દેખાવડી કે ન પૂછો વાત. જાણે સ્વર્ગલોકની રૂપસુંદરી. એની સુંદરતા એટલી આકર્ષે કે યુવા વર્ગ તીરછી નજરે જોવાનું કદી ચૂકે નહિ. વિશાળ કપાળ, સુંદર નયન, નાકની નરમાશ, ભરાવદાર ગાલ તો ફૂલની પાંખડી જેવા હોઠ. રુચિ સ્કૂટર-મોટર ડ્રાઇવિંગમાં પણ એક્સપર્ટ. શેઠ-શેઠાણીએ અનેક વખત રુચિને કહેલું તું દિલ્હી પ્લટફોર્મ પરથી મળી છે. રુચિની આંખો ભીની થઈ જાય.